liechticonsulting/filtered_apertus_pretrained huggingface dataset:
Cumissiun da giustia dal cussegl grond s'exprima davart la petiziun per pussibilitar la dimora da Mario Murgovski, Sent

La cumissiun da giustia dal cussegl grond dal chantun Grischun ha tractà en sia davosa sesida la petiziun Mario Murgovski. Cun la petiziun che figurescha sin la glista da tractandas da la proxima sessiun da november, proponan 141 persunas sutsegnadas da laschar restar Mario Murgovski tar sia mamma a Sent e da laschar ir el là a scola. Ina repatriaziun para inumana e dal tuttafatg sproporziunada ad ellas.

La cumissiun da giustia propona al cussegl grond da prender enconuschientscha da la petiziun senza dentant reponderar las decisiuns da la polizia d'esters e dal departament da giustia, polizia e sanitad. Sin fundament da l'ordinaziun dal cussegl grond tar la legislaziun federala davart ils esters ed ils fatgs d'asil è la polizia d'esters l'autoritad chantunala cumpetenta ch'ha da decider davart la concessiun e la revocaziun da permissiuns da dimora. La cumissiun da giustia ha prendì enconuschientscha dal fatg, che la decisiun negativa da la polizia d'esters è vegnida confermada dal departament. In recurs tar la dretgira administrativa n'è betg succedì. Per fatgs da la polizia d'esters n'è il cussegl grond dal chantun Grischun betg la via da meds legals previsa, uschia ch'el n'ha betg il dretg da far examinaziuns u da dar cumonds en singuls cas. Consequentamain n'ha el er betg la cumpetenza da controllar, abrogar, midar u d'eliminar singuls documents administrativs.

Gremi: cumissiun da giustia

Funtauna: rg cumissiun da giustia

Data: 22.11.1999
Intermediaziun professiunala da persunas da l'exteriur u en l'exteriur per matrimoni e partenadi stabel

Il 1. da schaner 2000 va en vigur l'ordinaziun dal cussegl federal davart l'intermediaziun professiunala da persunas da l'exteriur u en l'exteriur per matrimoni u partenadi stabel.

Silsuenter basegna l'intermediaziun professiunala da persunas u a persunas da l'exteriur per l'intent da maridar u dad ir en in partenadi stabel ina permissiun.

D'ina tala permissiun basegnan persunas natiralas e giuridicas sco er societads collectivas e commanditas cun domicil u sedia en Svizra.

Tgi che fa cun intenziun l'intermediaziun senza la permissiun necessaria vegn punius cun ina multa fin a 50'000 francs (art. 18 da l'ordinaziun).

Per dar la permissiun e per la surveglianza en il chantun Grischun è cumpetent l'uffizi da dretg civil.

Tgi ch'exequescha en quest senn activitads d'intermediaziun vegn supplitgà da s'annunziar fin il pli tard ils 15 da schaner 2000 tar l'uffizi da dretg civil dal chantun Grischun, 7001 Cuira.

L'uffizi vegn ad orientar a basa da l'annunzia davart il proceder per dar la permissiun.

Gremi: Uffizi da dretg civil dal Grischun

Funtauna: rg Uffizi da dretg civil dal Grischun

Data: 16.12.1999
Telefonia mobila: Pretaisas da la Svizra orientala al cussegl federal

Otg chantuns da la Svizra orientala pretendan en ina brev communabla a cussegliera federala Ruth Metzler ed a cusseglier federal Moritz Leuenberger ina basa legala per giuditgar las dumondas da construcziun per antennas che tegna quint dal dretg d'ina protecziun cunter immissiuns.

Dapi l'onn 1998 amplifitgeschan las trais interpresas concessiunadas da telecommunicaziun lur raits da telefonia mobila. Las novas plazzas da las antennas provotgeschan ina gronda opposiziun en la populaziun. Cun protestas, petiziuns ed iniziativas en las vischnancas sa defendan persunas singulas e gruppas. En emprima lingia cumparan temas envers la radiaziun electromagnetica, dentant er ponderaziuns da planisaziun che resguardan la protecziun dal vitg e da la cuntrada.

Ils chantuns da la Svizra orientala solidariseschan

Las autoritads da permissiun e las instanzas da meds legals han da supportar in grond squitsch. Ina basa legala concreta da la confederaziun manca. La conferenza dals directurs da construcziun, planisaziun e protecziun da l'ambient dals chantuns AI, AR, GL, GR, SG, SH, TG e ZH (CCPA-Ost) propona perquai al cussegl federal da formular las cundiziuns generalas necessarias. Verbalmain hai num en la brev: "Be cun ina clera basa legala èsi pussaivel a las autoritads ch'applitgeschan il dretg da crear d'ina vart bunas cundiziuns per il svilup d'ina concurrenza faira sin il martgà da telecommunicaziun e da satisfar da l'autra vart er a las finamiras impurtantas da la protecziun da l'ambient e da la planisaziun dal territori sco er da tegnair quint da las temas pli e pli grondas preschentas en la populaziun."

I vul finalmain ina basa legala

Il postulat dals chantuns da la Svizra orientala al cussegl federal cuntegna la pretaisa da metter a disposiziun ina basa legala per il sectur da la protecziun cunter immissiuns e per giuditgar indrizs da telefonia mobila. Plinavant pretenda el in "post da coordinaziun per la planisaziun e l'ambient en la telecommunicaziun" e menziunescha ils temas "novas concessiuns" e "futura infrastructura da la rait". Il medem mument pretendan ils chantuns ina infurmaziun transparenta ed ad uras da la populaziun, avant ch'iniziar novas mesiras da liberalisaziun.

Gremi: conferenza dals directurs da construcziun, planisaziun e protecziun da l'ambient ost

Funtauna: rg conferenza dals directurs da construcziun, planisaziun e protecziun da l'ambient ost

Data: 21.12.1999
Midadas tar l'assicuranza da dischoccupads e l'indemnisaziun per insolvenza

Sut il presidi da deputada Antoinette Picenoni, San Murezzan, ed en preschientscha da cusseglier guvernativ Klaus Huber, schef dal departament da l'intern e da l'economia publica, ha ina cumissiun predeliberanta dal cussegl grond tractà l'abrogaziun da la lescha introductiva a la lescha federala dals 25 da zercladur 1982 davart l'assicuranza obligatoria da dischoccupads e l'indemnisaziun per insolvenza sco er la revisiun totala da l'ordinaziun executiva tar la lescha federala davart l'assicuranza obligatoria da dischoccupads e l'indemnisaziun per insolvenza. La cumissiun ha concludì unanimamain da tractar il project e recumonda al cussegl grond da tractar quest project a chaschun da la sessiun da schaner.

En il senn dal project "Essenzialisaziun e flexibilisaziun da la legislaziun e da l'applicaziun dal dretg" duai vegnir desistì d'ina lescha introductiva; las disposiziuns chantunalas duain vegnir regladas a moda efficazia en in'ordinaziun executiva dal cussegl grond. Damai che las regulaziuns prescrittas da la confederaziun sin il sectur da l'assicuranza da dischoccupads èn fitg extendidas e detagliadas, sa restrenscha il basegn da regulaziun dal chantun en prima lingia sin la fixaziun da las cumpetenzas.

La cumissiun propona al cussegl grond d'adattar las disposiziuns chantunalas sin il sectur da l'assicuranza da dischoccupaziun en il senn da la missiva da la regenza cun ina midada redacziunala.

Gremi: cumissiun predeliberanta dal cussegl grond

Funtauna: rg cumissiun predeliberanta dal cussegl grond

Data: 20.01.2000
La cumissiun predeliberanta dal cussegl grond tracta la revisiun parziala da l'ordinaziun davart las scolas secundaras da vallada en il chantun Grischun

Sut il presidi da deputà Walter Gartmann, Val S. Pieder, ed en preschientscha da cusseglier guvernativ Claudio Lardi, schef dal departament d'educaziun, cultura e protecziun da l'ambient, ha ina cumissiun predeliberanta dal cussegl grond tractà avant curt temp la revisiun parziala davart las scolas secundaras da vallada en il chantun Grischun. La cumissiun ha concludì unanimamain d'entrar en chaussa ed ella recumonda al cussegl grond da tractar quest project a chaschun da la proxima sessiun da schaner.

En il center da la revisiun parziala stat l'extensiun da la purschida da furmaziun da las scolas secundaras da vallada. A basa dal nov reglament davart la renconuschientscha da la maturitad (RRM) datti per la terza classa da las scolas secundaras da vallada la pussaivladad da manar ina "classe preliceale". Cun questa purschida d'ina instrucziun preparatoria gimnasiala dad in onn duai vegnir creada tranter auter la pussaivladad che las scolaras ed ils scolars possian restar in onn pli ditg en lur vallada e possian midar suenter avair absolvì cun success l'examen da recepziun per regla senza perder in onn da scola en la quarta classa d'in gimnasi grischun. In ulteriur punct central da la revisiun parziala furma il remplazzament dal sistem antiquà da contribuziuns per las scolas secundaras da vallada tras ina subvenziun pauschala pli transparenta ed orientada tenor la prestaziun.

La cumissiun ha deliberà il project cun ina midada per mauns dal cussegl grond. Ella è ensemen cun la regenza da l'avis che la revisiun parziala saja necessaria per adattar als novs basegns l'ordinaziun davart las scolas secundaras da vallada ch'è sa cumprovada.

Gremi: cumissiun predeliberanta dal cussegl grond

Funtauna: rg cumissiun predeliberanta dal cussegl grond

Data: 20.01.2000
Alarm da prova dals 2 da favrer 2000 allas uras 13.30

Sco mintg'onn precis al medem temp ha lieu mesemna, ils 2 da favrer 2000, da las 13.30 a las 14.00 h in alarm da prova en l'entira Svizra.

Tar l'alarm da prova vegni examinà sche bunamain 7'000 sirenas funcziuneschian. Cun quellas vegn la populaziun alarmada en il cas dad in privel smanatschand. II signal "alarm general" vegn dà d'in tun urlont regular che crescha e chala e che dura ina minuta. Sch'igl fa lura da basegn po la controlla da las sirenas vegnir repetida fin a las 14.00 h.

Sch'il signal "alarm general" dat avisada ordaifer la controlla da sirena, lura signifitga quai ch'ina periclitaziun da la populaziun è pussaivla. En quest cas vegni giavischà da la populaziun da tedlar il radio DRS 1, da suandar las ordinaziuns da las autoritads e dad infurmar ils vischins. Ulteriuras indicaziuns e reglas da cumportament sa chattan sin las davosas paginas da mintga numer dal cudesch da telefon en il fegl d'infurmaziun "Alarm da la populaziun en cas da privel imminent".

II departament defensiun, protecziun da la populaziun e sport giavischa da chapir las malempernaivladads colliadas cun la controlla da las sirenas.

Gremi: Defensiun, Protecziun da la populaziun, Sport, Berna

Funatauna: rg Defensiun, Protecziun da la populaziun, Sport, Berna

Data: 25.01.2000
Ina nova broschura da la Arge Alp cuntegna las reglas da cumportament en las "Alps"

Sut il titel "Ti n'es betg sulet" preschenta la Arge Alp ina broschura che sa drizza en ina furma attractiva ed infurmativa a tut quellas persunas che sa trategnan en las Alps. Ella cuntegna renviaments prezius per sa cumportar a moda raschunaivla en ina cuntrada unica.

As plaschan las muntognas? Vus n'essas betg sulets! La broschura "Ti n'es betg sulet" è in'acziun da la gruppa per la protecziun da la natira da la Arge Alp e sa drizza a tut quellas persunas ch'han plaschair da la natira, saja quai sco persunas che tschertgan recreaziun, sco sportists, viandants u simplamain sco persunas che giaudan. E talas datti bleras. Las Alps èn la "regiun da turissem numer in" da l'entir mund. En nagina autra regiun van dapli umans, nagliur auter giaudan dapli umans la vita en la natira e tschertgan recreaziun là.

Gia da ditg ha cuntaschì la chargia e la grevezza dal spazi natiral e da recreaziun da las "Alps" dimensiuns che pon chaschunar problems persistents. Privels per la flora e la fauna, dentant er problems tranter ils turists ed ils indigens, tranter ils viandants ed ils bikers, tranter ils pestgaders ed ils sportists da l'aua, ils surfers ed ils nudaders e.u.v.

Per incarica dals schefs da las regenzas dals pajais da l'ARGE ALP ha ina gruppa da lavur redigì ina broschura cun ina placat appartenent. A moda infurmativa ed originala vegni rendì attent als conflicts pussaivels ed a moda umoristica vegni renvià a las reglas da cumportament.

La broschura sa drizza a tut quellas persunas che sa trategnan en las Alps: turists ed indigens, lavurants e persunas che tschertgan recreaziun, sportists e pultruns. Ella vegn consegnada a las uniuns da traffic e po vegnir retratga gratuitamain d'uniuns interessadas. La publicaziun datti per tudestg e talian.

Adressa da retratga:

- uffizi per la natira e la cuntrada, Rohanstrasse 5, 7001 Cuira tel. 081-257 29 33, fax 081-257 20 33, e-mail: info@aln.gr.ch

Gremi: Arge Alp

Funtauna: rg uffizi per la natira e la cuntrada

Data: 25.01.2000
Emprema valitaziun da l'alarm da prova dals 2. da favrer 2000

Chantun Grischun

Dumber da sirenas examinadas: 320

Dumber da sirenas che n'han betg funcziunà: dus (0.6 pertschient)

Gremi: Uffizi per la proteziun civila e dell'agid en cass da catastrofas

Funtauna: rg Uffizi per la proteziun civila e dell'agid en cass da catastrofas

Data: 02.02.2000
Il chantun creescha in post spezialisà per la protecziun da l'uffant

Perquai ch'ils abus sexuals e la violenza encunter uffants s'augmentan er en il Grischun, creescha il chantun in post spezialisà per la protecziun da l'uffant. Quest post vegn manà l'emprim sco project da pilot per ina fasa d'emprova da trais onns (2001-2003). El duai vegnir localisà en l'ospital d'uffants a Cuira.

Ils uffizis dal servetsch social ed auters posts da cussegliaziun sco er posts spezialisads medicinics constateschan dapi in tschert temp ch'ils abus sexuals e la violenza encunter uffants s'augmentan er en il Grischun en ina dimensiun inquietanta. En quest connex sa tracti essenzialmain da violaziuns corporalas e psichicas, abus sexuals e da negligientscha. Sch'ins considerescha il grond dumber inuffizial, alur dastgassan crescher si en il Grischun blers uffants e giuvenils sut cundiziuns traumaticas. Quellas èn zunt disfavuraivlas per ina vita sauna. Las consequenzas tardivas èn disturbis en las relaziuns, depressiuns, crisas socialas, suicidi, criminalitad, toxicomania e danovamain mulestas sexualas e/u abus sexuals dals uffants da la proxima generaziun tras las victimas anteriuras.

Per far frunt a moda adequata ed efficazia a quest problem èn necessarias ina savida professiunala en la cussegliaziun, l'assistenza medicinala sco er en la persecuziun penala ed ina coordinaziun da tut las instanzas participadas. Per quest motiv vegn creà in post spezialisà per la protecziun da l'uffant che vegn fusiunà cun l'agid a victimas. Quest post porscha ina cussegliaziun ed in'assistenza spezialisada per las persunas e famiglias pertutgadas e fa ultra da quai ina prevenziun activa. Qua èsi enormamain impurtant ch'il post da consultaziun stettia a disposiziun spert ed a moda nuncumplitgada sco er da tuttas uras als uffants e giuvenils pertutgads. Il champ d'activitad dal post spezialisà cumpiglia l'entir territori dal chantun. Per la fasa da pilot vegni fatg quint cun custs dad 800'000 francs. Il project vegn realisà cun la resalva ch'il cussegl grond dettia liber ils credits necessaris.

Chanzlia chantunala dal Grischun

Gremi: regenza

Funtauna: rg chanzlia chantunala dal Grischun

Data: 17.02.2000
Fatgs dal persunal

A la fin da favrer èn entrads en pensiun:

- Gion Giachen Caduff, Sedrun, vier tar l'uffizi districtual da construcziun bassa a Glion, e

- Andreas Stocker, Fläsch, vier tar l'uffizi districtual da construcziun bassa a Cuira.

La regenza engrazia a quests collavuraturs per lur servetschs ch'els han prestà en favur dal chantun

- Hans-Ulrich Minnig, naschì 1949, dad Erlenbach BE e Bäretswil ZH, domicilià a Cuira, daventa architect tar l'uffizi da construcziun auta. El entra en plazza l'entschatta matg 2000.

- André Hug, naschì 1961, da Vaz sut, domicilià a Vaz sut, daventa analiticher-programmader tar l'uffizi d'informatica. El cumenza l'entschatta zercladur 2000.

Da las vischnancas

Per differents projects da construcziun da vias en il chantun vegnan dads libers credits en la summa totala da circa 1.8 milliuns francs (quarta etappa dal sviament da Claustra, sanaziun da la via dal pass dal Fuorn a Müstair en il vitg, provisori/sutpassagi Staderas dal sviament da Flem).

Chanzlia chantunala dal Grischun

Gremi: regenza

Funtauna: rg chanzlia chantunala dal Grischun

Data: 02.03. 2000
Il plan sectoral lingias da transmissiun (PSL) vegn exponì publicamain

Il plan sectoral lingias da transmissiun (PSL) dat ina survista per l'entir pajais da la rait existenta da las lingias da transmissiun e da las lingias planisadas. L'object da survista è la rait da las ovras electricas sin ils nivels da tensiun 380 e 220 kV sco er quella da las viasfier sin 132 kV. Il PSL è ina ovra communabla da la confederaziun, ils chantuns, las ovras electricas, las viasfier e da las organisaziuns per la protecziun da l'ambient. El stat sut la direcziun da l'uffizi federal d'energia.

L'intent dal PSL è quel da giuditgar or d'ina vista superiura in project per construir lingias sin il nivel da la rait e d'intermediar quest giudicament a moda transparenta. Il giudicament pertutga ils suandants trais secturs:

- Il basegn duai vegnir giuditgà resguardond il provediment d'ina ovra/viafier sco er la vista naziunala ed internaziunala.

- I duai vegnir chattà in corridor (cuntrada) adattà u eventualmain variantas da corridors per il project. Adattà vul dir resguardond ils interess da la planificaziun territoriala e da la protecziun da la cuntrada e da la natira.

- Conflicts evidents che resultan dal fatg ch'i vegnan fatgs valair differents dretgs vi dal spazi duain vegnir sclerids a temp ed ins duai empruar da chattar soluziuns.

En total vegnan menziunads 62 projects d'engrondiment. Ils blers pertutgan midadas da construcziun (substituziun, augments da la tensiun) e be paucs èn construcziuns novas per propi. Il chantun Grischun è pertutgà dals suandants set projects: Tinizong - Löbbia, Löbbia - Castasegna, Tinizong - Silvaplauna, Amsteg - Sedrun, Sedrun - Bodio, Sargans - Landquart, Landquart - Cuira. Tuts èn projects d'engrondiment planisads a lunga vista en il senn da las decleranzas d'intenziun da las ovras/viasfier.

Il plan sectoral lingias da transmissiun è exponì tar las regiuns pertutgadas sco er tar l'uffizi da planisaziun dals 10 da mars fin ils 9 d'avrigl 2000. Posiziuns ed objecziuns èn da drizzar fin ils 14 d'avrigl 2000 a l'uffizi chantunal da planisaziun.

Gremi: departament da l'intern e da l'economia publica dal Grischun

Funtauna: rg departament da l'intern e da l'economia publica dal Grischun

Data: 10.03.2000
La regenza da Bulsaun-Tirol dal sid sin visita en il Grischun

Mardi, ils 21 da mars 2000 sa scuntran las regenzas da Bulsaun-Tirol dal sid e dal Grischun en Engiadin'ota.

La scuntrada serva al stgomi d'ideas e duai intensivar ils contacts sur ils cunfins or dals dus vischins da las Alps. Sin il program stattan tranter auter in gentar communabel a San Murezzan e la visita da la plazza aviatica regiunala Samedan, nua ch'i vegn orientà davart il project d'amplificaziun.

La delegaziun dals envidads vegn manada dal guvernatur Luis Durnwalder e cumpiglia plinavant l'assessura Luisa Gnecchi, ils assessurs Alois Kofler, Werner Frick, Michl Laimer e Hans Berger sco er il directur general Adolf Auckthaler, il substitut dal schef da medias Carlo Ziller ed il schef dal cabinett Klaus Luther.

Il Grischun è represchentà cun l'entira regenza e cun il chancelier.

Gremi: regenza

Funtauna: rg chanzlia chantunala al Grischun

Data: 15.03.2000
Il rapport davart la liberalisaziun dal martgà d'electricitad vegn deliberà unanimamain

La cumissiun predeliberanta dal cussegl grond beneventa las finamiras preschentadas en il rapport da la regenza davart las consequenzas da la liberalisaziun dal martgà d'electricitad per il chantun Grischun. En vista al tractament da la fatschenta durant la sessiun da mars propona la cumissiun al cussegl grond da prender enconuschientscha dal rapport en furma d'ina atgna decleraziun.

La cumissiun predeliberanta dal cussegl grond è s'occupada dacurt sut il presidi da deputà Andrea Brüesch ed en preschientscha dal schef dal departament cumpetent, cusseglier guvernativ Stefan Engler, intensivamain dal rapport davart las consequenzas da la liberalisaziun dal martgà d'electricitad per il chantun Grischun, e quai en il rom d'ina sesida da la cumissiun ch'è durada l'entir di. En quest connex ha ella dentant er consultà dus experts d'ordaifer l'administraziun. La cumissiun beneventa las finamiras ed intenziuns, sin las qualas il rapport sa basa. Correspundentamain recumonda ella unanimamain al cussegl grond d'acceptar il project.

Las midadas che vegnan a succeder sin fundament da l'avertura dal martgà d'electricitad èn d'impurtanza primordiala per tut ils participads. Tant il chantun e las vischnancas sco er l'economia d'electricitad èn dentant dumandads. Parallellamain cun la creaziun da las cundiziuns legalas generalas vul ins abandunar en emprima lingia il patratgar da monopol da fin uss en favur d'ina situaziun da concurrenza. La vendita da current ch'è oz segirada per ils furniturs d'electricitad sin lur territoris da martgà tradiziunals vegn suttamessa al martgà liber pertutgant la producziun e la vendita d'electricitad. Tenor il sboz da la nova lescha federala davart il martgà d'electricitad duai restar sulettamain il transferiment e la repartiziun da current ina structura da monopol cun pussaivladad d'intervenziun statala.

Tenor l'avis da la cumissiun predeliberanta pon las finamiras preschentadas en il rapport chaschunar, tut tenor situaziun, conflicts da finamira. Perquai vegni ad esser l'incumbensa da la regenza da ponderar e sclerir la paisa necessaria da cas a cas. La cumissiun accentuescha spezialmain er la necessitad d'in provediment d'energia electrica segir e favuraivel sin l'entira surfatscha dal chantun Grischun (servetsch public).

Per il tractament dal rapport en il cussegl grond fa la cumissiun diever da sia pussaivladad correspundenta a l'urden da gestiun e propona al parlament da far in'atgna decleraziun resguardond las finamiras da la regenza.

Gremi: cumissiun predeliberanta dal cussegl grond

Funtauna: rg cumissiun predeliberanta dal cussegl grond

Data: 15.03.2000
Vischnancas grischunas: Cooperaziun u fusiun?

Dovra il Grischun suenter la refurma da las dretgiras er ina refurma da las vischnancas? È ina cooperaziun intensiva suffizienta u èn dumandadas pli e pli fusiuns da vischnancas? Tge scenaris èn imaginabels? Èn fusiuns da vischnancas per il Grischun tabu, meds universals u schizunt antiquadas?

En in'ediziun speziala da la broschura d'infurmaziun da l'inspecturat da vischnancas vegn dada ina vasta survista davart questas dumondas. Il schef dal departament da l'intern e da l'economia publica, cusseglier guvernativ Klaus Huber fa valair en quella er la posiziun da la regenza. Il studi preschentà duai dar infurmaziuns ed impuls per in'occupaziun objectiva cun il futur da las vischnancas grischunas.

Inizià è ques studi vegnì dal postulat Zegg concernent la refurma da las structuras communalas. Questa intervenziun è vegnida acceptada a chaschun da la sessiun da november 1998 suenter la debatta dal cussegl grond davart la novissima revisiun da la lescha davart la gulivaziun da finanzas.

En la resposta al postulat è la regenza sa declerada pronta da publitgar en in numer spezial da la broschura d'infurmaziun da l'inspecturat da vischnancas (Ginfo) infurmaziuns davart las fermezzas e las flaivlezzas da la structura actuala da vischnancas, davart la collavuraziun intercommunala sco er davart il stadi da las fusiuns da vischnancas e ses instruments.

En la preschenta broschura d'infurmaziun vegnan er preschentads models da refurma e scenaris da fusiun che vegnan a dar senza dubi motiv ed impuls per ina discussiun animada.

La publicaziun "Ginfo" po vegnir empustada tar l'inspecturat da vischnancas dal Grischun, Grabenstrasse 1, Cuira (tel. 081-257 23 91, e-mail: Sandra.Sandra.Fritschi@gi.gr.ch. La broschura vegn tramessa per posta.

Gremi: inspecturat da vischnancas dal Grischun

Funtauna: rg inspecturat da vischnancas dal Grischun

Data: 16.03.2000